**ЗАПОВЕД**

На основание чл. 9, ал. 5 от Закона за управление на средствата от Европейските фондове при споделено управление (ЗУСЕФСУ) и чл. 56, ал. 1 от Административнопроцесуалния кодекс (АПК), във връзка с получено писмо с рег. № 08-00-423/ 02.04.2025 г. от кмета на Община Мъглиж и одобрен от ръководителя на Управляващия орган на Програма „Околна среда“ 2021 – 2027 г. на 17.04.2025 г. доклад с изх. № 08-00-423-1/ 15.04.2025 г. от приключила оценка

**ПРЕКРАТЯВАМ:**

Производството по предоставяне на безвъзмездна финансова помощ (БФП) по процедура чрез директно предоставяне с рег. № BG16FFPR002-2.004 „Мерки за изграждане, разширяване и/или надграждане на общински/регионални системи за разделно събиране и рециклиране на биоразградими отпадъци - втора“, по Приоритет 2 „Отпадъци” на Програма „Околна среда“ 2021 - 2027 г. по отношение на конкретен бенефициент – ОБЩИНА МЪГЛИЖ (Булстат: 000817867) за проектно предложение с наименование: *„Проектиране и изграждане на инсталация за компостиране на разделно събрани битови биоразградими отпадъци, обслужваща териториите на община Мъглиж и община Твърдица, която ще бъде разположена в поземлен имот 24342.60.86 (номер по стар план 060086) в землището на с. Дъбово, местност „Вала 1“* регистрирано в „Информационната система за управление и наблюдение на средствата от Европейските фондове при споделено управление“ (ИСУН) с № BG16FFPR002-2.004-0015.

**МОТИВИ:**

На 25.02.2025 г., на основание чл. 44, ал. 4 от ЗУСЕФСУ и чл. 25, ал. 8 от Постановление № 23 на Министерския съвет от 2023 г. за определяне на детайлни правила за предоставяне на безвъзмездна финансова помощ по програмите, финансирани от ЕФСУ за програмен период 2021 – 2027 г., до кандидата чрез модул „Комуникация с кандидата” в ИСУН (рег. № BG16FFPR002-2.004-0015-M001/ 25.02.2025 г.), е изпратено Уведомление №1 за установени нередовности, непълноти и/или несъответствия в проектното предложение по отношение на критерии №№1, 4, 5, 6 и 7 от Група I „Административно съответствие и допустимост“ и критерии №№1, 2, 3, 4, 5, 6, 7 и 8 от Група II „Оценка за качество“ на раздел 22 от Условията за кандидатстване (УК) по процедура с № BG16FFPR002-2.004. От кандидата е изискано да представи ревизирана версия на проектното предложение с отстранени нередовности, непълноти и/или несъответствия, съответстваща на изискванията, посочени в УК по процедурата и критериите за оценка, одобрени от Комитета за наблюдение на ПОС 2021 - 2027 г. Съгласно изискването на чл. 44, ал. 4 от ЗУСЕФСУ в Уведомление № 1 е посочено, че неотстраняването на нередовностите, непълнотите и/или несъответствията в срок до 31.03.2025 г. може да доведе до прекратяване на производството по отношение на кандидата на основание чл. 46, ал. 2 от ЗУСЕФСУ.

На 31.03.2025 г. в отговор на изпратеното на 25.02.2025 г. Уведомление № 1 за установени нередовности, непълноти и/или несъответствия в проектното предложение е получено писмо от кандидата ОБЩИНА МЪГЛИЖ, с което по същество същият оттегля проектното си предложение, тъй като в указания срок за отстраняване на нередовности не е възможно да се снабди с всички необходими документи. Цитираното писмо е входирано и в деловодната система на МОСВ с рег. № 08-00-423/ 02.04.2025 г.

С оглед изложената по-горе фактическа обстановка и предвид обективираното в писмо вх. № 08-00-423/ 02.04.2025 г. на кмета на Община Мъглиж волеизявление, изразяващо се в оттегляне на проектното предложение от процеса на оценка, административният орган е десезиран от разглеждане по същество, с оглед на което отпада и императивното му задължение да продължи действия по компетентност по оценка на последното. В тази връзка приложение намират общите административнопроцесуални правила обективирани в нормата на чл. 56, ал. 1 от АПК, съгласно която административният орган прекратява производството по искане на страната, по чиято инициатива то е започнало.

**Настоящата заповед подлежи на оспорване пред Административен съд - Стара Загора в 14 (четиринадесет) дневен срок от съобщаването й по реда на Административнопроцесуалния кодекс**.

**МАНОЛ ГЕНОВ**

*МИНИСТЪР НА ОКОЛНАТА СРЕДА И ВОДИТЕ*